‘กรณ์’โต้โผเกลี่ยงบใหม่ใครเข้มแข็ง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
9 ส.ค. 2554

โพสต์ทูเดย์ — “กรณ์” นัดพรรคร่วมคุยเกลี่ยงบไทยเข้มแข็ง
นายกรณ์ จาติกวณิช รมว.คลัง ให้สัมภาษณ์ถึงการที่รัฐมนตรีในพรรคร่วมกดดันเรื่องงบไทยเข้มแข็งว่า ในต้นสัปดาห์หน้าจะเป็นเจ้าภาพในการเชิญรัฐมนตรีกระทรวงต่างๆ มาหารือรายละเอียดของการตั้งโครงการเพื่อของบประมาณที่ยังอยากนำเสนอมาหารือกัน สำหรับเม็ดเงินที่ยังเหลืออยู่ซึ่งมีไม่มากแล้วประมาณ 34 หมื่นล้านบาท เพื่อจัดสรรให้เป็นประโยชน์ต่อประชาชนให้มากที่สุด
คำชี้แจงของนายกรณ์เกิดขึ้นภายหลังจากมีการซักถามของผู้สื่อข่าวว่า นายชาญชัย ชัยรุ่งเรือง รมว.อุตสาหกรรม แสดงความไม่พอใจอย่างรุนแรงในการประชุม ครม. เมื่อวันที่ 25 พ.ค.ที่ผ่านมา เพราะเห็นว่ารัฐบาลมีการจัดสรรงบในโครงการไทยเข้มแข็งไม่เป็นธรรม
นายกรณ์ กล่าวว่า ข้อคิดเห็นดังกล่าวถือเป็นเรื่องปกติ ทุกกระทรวงก็อยากจะทำงานเพื่อดูแลประชาชนตามความรับผิดชอบ แต่เม็ดเงินงบประมาณมีไม่เพียงพออยู่แล้วสำหรับทุกคนที่จะรองรับทุกโครงการ จึงต้องมีการแข่งกันนำเสนอว่าโครงการของใครทำให้ประชาชนได้ประโยชน์มากกว่ากัน
แหล่งข่าวกระทรวงการคลัง เปิดเผยว่า ขณะนี้มีการเกลี่ยงบประมาณจากงบไทยเข้มแข็งในส่วนของกระทรวงคมนาคม กระทรวงสาธารณสุข กระทรวงศึกษาธิการ เพื่อนำมาใช้ในโครงการอื่นที่พร้อมจะลงทุนประมาณ 3.3 หมื่นล้านบาท นายกรณ์จึงนัดหารือกับรัฐมนตรีกระทรวงต่างๆเพื่อเร่งรัดการเบิกจ่ายงบประมาณในปีนี้